Les obres del col·legi Les Foies de Gandia avancen a bon ritme i estaran finalitzades durant la primavera de 2022
28 maig 2021

## Les obres del col·legi Les Foies de Gandia avancen a bon ritme i estaran finalitzades durant la primavera de 202228 maig 2021Última actualització: 28 maig 2021

![](../gestion/img/1befae911d081756c5ea7b4c49097acf64f96976be02ac1fb4228ea883e2f705.jpg)  
  

El conseller d'Educació, Cultura i Esport, Vicente Marzà; l'alcaldessa de Gandia, Diana Morant; i la regidora delegada d'Educació, Carmen Fuster, acompanyats pel vicealcalde de Gandia i regidor d'Urbanisme, Josep Alandete; el president de la Junta de Districte del Grau, Miguel Ángel Picornell; el director general d'Infraestructures Educatives, Víctor García; la directora del CEIP Les Foies, Ana Hijarro, han visitat aquest matí les obres de construcció de la nova escola de Primària Les Foies.  
També hi han assistit portaveus dels grups municipals, tècnics del consistori i representants de l'empresa constructora. Uns treballs que van a bon ritme i que actualment consisteixen en els moviments de terra i fonamentació.  
  
El projecte té un pressupost de licitació de 3,9 milions d'euros, compta amb un termini d'execució de quinze mesos i està sent realitzat per l'empresa Ortho Servicios Ambientales qui generarà durant els treballs de construcció una mitjana de 40 llocs de treball directes.  
  
El nou centre escolar s'emplaça sobre un solar de 7.000 metres quadrats amb possibilitat de fer una ampliació futura de 3.000 metres. El col·legi Les Foies disposarà de tres aules d'Infantil i sis de Primària, dues aules reduïdes de suport, aula d'educació especial, informàtica i música, gimnàs, sala d'usos múltiples, magatzem, biblioteca i menjador. El projecte contempla que l'edifici estarà dotat amb nivell A d'eficiència energètica a més d'incorporar climatització eficient.  
  
Després de la visita, Vicent Marzà ha insistit que el Pla edificant pretén dignificar l'educació i que els centre educatius tinguen les millors condicions possibles perquè els nostres xiquets i xiquetes gaudisquen de més oportunitats. El conseller ha informat que a la Comarca de la Safor el Pla compta amb un pressupost de 80 milions d'euros i que 13 projectes han estat delegats a l'Ajuntament de Gandia per un valor de 20 milions d'euros.  
  
"Fa massa anys que la comunitat educativa del CEIP Les Foies està reclamant aquest centre raó per la qual hem d'agrair la seua insistència per aconseguir un centre digne. Hem treballat molt des del Consell i els Ajuntaments com el de Gandia per posar en marxa aquests projectes i altres futurs com el centre Integrat d'FP dotat amb prop de 10 milions d'euros que permetran que el nostres joves accedisquen al mercat laboral amb les majors garanties possibles".  
  
Diana Morant va voler agrair el compromís de la conselleria i del conseller Marzà "amb l'educació pública i de qualitat de tots els xiquets i xiquetes del territori valencià. Estem davant d'una etapa revolucionària que suposa la major inversió en educació de les últimes dècades" "Si alguna cosa ha demostrat la crisi és que els serveis públics són els que suporten les desigualtats i les conseqüències de les crisis".  
L'alcaldessa ha recordat que aquest centre va començar el seu camí fa 15 anys i que han estat dues generacions d'alumnes els que no han conegut altre centre que no siga l'actual que està format per barracons. "Teníem una necessitat de centre, però no hi havia cap pla per a la seua construcció. La comunitat educativa va lluitar per aquest projecte i ja comença a ser una realitat i ho fa tot i la pandèmia. El govern del Botànic és un govern que funciona, gestiona el bé i compleix les seues promeses, per això tindran la nostra màxima col·laboració en els projectes actuals i tots els que vinguen".  
  
Finalment, Ana Hijarro va mostrar la seua satisfacció per l'inici de les obres. "Tota la comunitat educativa està contenta. Després de quinze anys en aules prefabricades, els nostres xiquets i xiquetes podran estudiar a les mateixes condicions que la resta de l'alumnat de Gandia" i ha agraït al govern local i autonòmic la iniciativa.  
  
**Pròximes actuacions de Pla Edificant**  
Actualment, el Pla Edificant té en marxa la construcció del CEIP Les Foies i les obres de condicionament i millora del Centre d'Educació Especial Enric Valor. Està previst que la pròxima setmana que s'inicien les obres del Tirant lo Blanc mentre que l'ampliació i reforma de l'institut Ausiàs March començarà quan s'acabe el curs.